
DISSERTATIO  MEDICA 


INAUGURALIS 


DE 

D YSENTERI  A. 


Auctore  Joanne  Sproat. 


Dysenteriam  eo  ad  scribendum  delegi,  quod 
classibus  nostris  castrisque  saepissime  infesta  est ; 
contentus  si  angustos  intra  propositi  limites,  ea 
de  formidaudo  admodum  nec  raro  lethali  morbo 
scitu  necessaria  condensare  possim.  Haec  enim 
comperta  habentibus,  curatio  facilior  erit. 

Omni  aevo  dysenteria  mortalibus  innotuit ; a 
nullo  non  scriptore  medico,  ab  Hippocrate  ad 
nostrum  usque  tempus,  memoratus,  idque  in  verbis 
nimis  graphice  malum  notantibus,  utcunque  auc- 
tores  inter  sese  de  indole  ac  de  curandi  ratione 
discrepuerint.  In  omni  regione  orbis  terrarum, 

omni  anni  tempore,  dysenteria  occurrere  potest ; 
nulli  aetati,  nulli  sexui,  vel  corporis  habitui  par- 
cit,  utcunque  ab  Iris  ingenium  ejus  temperetur. 
Divisa  duas  in  species  vel  formas  est,  Acutam, 
nimirum,  et  Chronicam,  quarum  priorem  praeci- 
pue  considero,  et  in  duas  tantum  varietates,  Mi- 
tem  ac  Gravem,  iterum  diduco. 

Dysenteriam  autem  illustris  Cullenus  in 
classe  Pyreociarum,  ordine  Prqfiuviarum  collo- 
cavit,  hisque  verbis  definivit : “ Pyrexia  conta- 
giosa ; dejectiones  frequentes,  mucosas,  vel  san- 
guinolentse,  retentis  plerumque  faecibus  alvinis ; 
tormina  ; tenesmus.” 

Dysenteria  quidem  multis  sub  formis  primum 
se  ostendit ; affectus  localis  modo  antecedit,  mo- 
do  succedit  affectui  corporis  universo  ; hie  quidem 
aliis  adeo  levis  est,  ut  facile  prastermitti  j>osset ; 
aliis  vero  gravissimus.  Hasc  quidem  febris  aut 
inflammatoria  aut  gravanti  ingenio  esse  potest ; 
nec  raro  remittens  vel  intermittens  animadverti- 
tur,  saepius  quidem  in  locis  calidis,  verum  etiam 
per  quaedam  Britannias  nostras  loca,  paludibus  in- 
festa. 

In  Dysenteria  mitiore,  varia  signa  febri  super- 
venturae  antecedunt.  Haud  raro  paucos  ante  banc 

dies  alvus  laxa  est.  Hoc  indicio  crescente,  proprias 
dysenterias  notae  apparere  incipiunt.  Ingens  cu- 
piditas  desidendi  adest ; dolores  quoque  leves  per 
abdomen  vagi,  tormina  subinde  ac  tenesmus, 
maxime  dum  alvus  exoneratur;  pulsus  arteriarum 
nunc  frequentior,  lingua  sordida,  cutis  calida,  si- 
tis,  aliaque  levis  pyrexiae  indicia,  accedunt.  Sedes 
non  valde  frequentes  sunt ; mucum  aut  serum 
maxime,  vix  aliquid  sanguinis  ostendunt.  Non- 
nunquam  in  mitiore  bac  forma,  stercora  naturalia, 
sed  scybalorum  figura,  dejiciuntur.  “ His  expul- 
sis,”  auctor  est  illustrissimus  Cullenus  *,  “ sive 
natura  sive  artis  auxilio,  frequentiae  dejiciendi, 
torminis,  tenesmique  remissio  sequitur.”  Raris- 
sima  autem  esse  scybala  ista,  ut  multi  alii  scrip  - 
tores,  sic  etiam  doctissimus  Cheyne  f . “ Quod 

ad  dejectiones  attinet,  id  tantum  memoria  dig- 
num  existimo,  assiduas  me  post  interrogationes 
scybala  ab  ullo  aegrotantium  dejecta  fuisse  nun- 
quam  didicisse.” 

Talibus  vero  indiciis  morbus  diutius  breviusque 
durat ; demum  paulatitn  decedente  morbo,  aeger 
ad  valetudinem  integram  redit. 


* Primse  Linese  Culleni.  t Dub.  Hosp.  Rep.  vol.jii.  p.  20. 

Dysenteria  autem  graviore  laborantibus,  febris 
indicia  majore  impetu  snperveniunt ; saepeque 
affectionem  topicam  antecedere  videntur.  Horro- 
res,  caloresque  in  vicem  alternant ; cutis  deinde 
fit  calida  aridaque,  lingua  torrida,  pulsus  arteria- 
rum  rapidus  vehemensque,  sitis  immanis  est,  vo- 
mitus,  cibi  fastidium,  dolores  per  ventrem  vagi, 
neque  loco  hactenus  defixi  certo,  crebri  ad  deji- 
ciendum  monitus,  atque  hoc  nihil  praeter  flatum, 
mucum,  sanguine  quasi  striatum,  excernitur. 
Haec  vero  signa  celeriter  augescunt ; cupiditas 
desidendi  assidua  fit,  cum  torminibus  tenesmoque 
atrocibus.  Ingens  sanguinis  copia  nunc  in  sedi- 
bus  descendit,  modo  fere  puri,  modo  sero  mixti, 
speciem  aquae  qua  caro  lota  fuit  referentis ; non- 
null is  magna  vis  bilis,  acris,  tenuis,  fertur,  quae 
in  transitu  intestinum  inflammatum  valde  irritat, 
molestiamque  doloremque  cruciabilem  aegro  fa- 
cessit. 

Dolor  nunc  fixus,  plerumque  in  regione  hypo- 
chondriaca,  super  caput  caecum  coli,  pressu  mul- 
tum  intensus,  percipitur  ; signa  febrilia  nunc  val- 
de gravia  sunt;  lingua  torrida,  rubra,  ac  dorso 
fere  ignea,  protrusa  ex  ore,  tremula.  Pulsus 
celer,  parvus,  durus,  cutis  calidissima,  capitis  do- 

lor,  delirium  urgens.  Urina  fusca  apparet,  in 
transitu  urethram  urens  atque  irritans,  a non- 
nullis  haud  sine  magna  difficultate  excreta.  His 
malis  per  paucos  dies  perstantibus,  vel  etiam  cres- 
centibus,  alia  et  magis  lethalia  se  ostendunt.  Do- 
lor abdominis  subito  cessat,  dejectiones  minore 
cruciatu  excedunt,  saniem  autem  acrem  foetidam- 
que  habentes,  neque  minus  sanguinem  atrum, 
putridum,  serum  mucumque.  Quod  dejicitur 
nunc  mire  fcetidum  est,  haud  aliter  quam  agger 
ipse  per  universum  corpus.  Cutis  nunc  friget, 
cum  guttulis  amplis  sudoris  frigidi  viscidique  in 
facie  ac  pectore  prodeuntis.  Vires  cito  labuntur, 
vultus  anxietatis  atque  timoris  interni  multum 
exprimit,  pulsus  rapidus,  exilis,  lingua  saepe  niti- 
da  ac  humida,  animus  fere  usque  ad  mortem  sibi 
constans  atque  perspicuus.  Aliis  vero  lingua 
nigra  sordibus  incrustatur,  comitante  delirio. 
iEger  paulatim  labat,  et  sine  multo  dolore  mani- 
festo malo  occumbit. 

Morbi  violentia  admodum  variare  potest,  et 
signa  pro  comitantis  febris  vehementia,  pro  aetate, 
temperamento,  sexu,  praesentique  corporis  condi- 
tione,  plus  minusve  gravia  esse,  necesse  est. 

Quandocunque  autem  curatione  acri  felicique 

interposita,  lethalem  hunc  finem  arcere  valueri- 
mus,  longum  tamen  tempus  prius  transibit,  quam 
pristinam  in  valetudinem  aeger  redintegrari  pote- 
rit ; decedente  vero  morbo,  dejectiones  speciem 
magis  stercoraceam  induere  incipiunt;  membra- 
nulae  vel  carunculae  simul  descendunt,  quas  vete- 
res  membranae  intestinorum  mucosae  ramenta, 
recentiores  lympham  coagulabilem,  inflamma- 
tione  formatam,  putabant.  Hactenus  sedes  a 
norma  sanitatis  satis  alienae,  sed  stercoreae,  mem- 
branulis  quasi,  muco,  sero,  sanguine  varie  mixtae, 
figuram  dysentericam  magis  magisque  eximentes, 
speciemque  naturalem  magis  magisque  assumen- 
tes,  prout  aeger  convalescit. 

Gravior  Dysenteria  saepe  in  stadium  vetustum, 
sive  chronicum,  transit,  quod  saepissime  fatigatum 
malisque  fractum  miserum  extinguit ; aliis  vale- 
tudinem adeo  conquassat,  uti  integra  iisdem  nun- 
quam  restituatur,  sed  ipsi  torminibus,  colicis,  di- 
arrhoeis,  levissimis  de  causis  obnoxii  maneant. 

Corporibus  mortuorum  Dysenteria  resectis,  se- 
rum in  partem  abdominis  inferiorem  diffusum, 
atque  bine  inde  inflammationis  notae  per  intesti- 
norum, maximeque  coli,  superficiem  animadver- 
tuntur. 

Omentum  videtur  mutatum,  praesertim  si  mor- 
bus diu  sese  traxerit ; talibus  enim  vicinis  parti- 
bus  adhaesisse  invenitur  : ventriculus  et  intestina 
tenuiora  plerumque  sana  sunt,  sed  in  paucis  qui- 
busdam  inflammata,  intestina  crassiora  reclusa 
magnam  vim  aeris  foetidi  elabi  sinunt ; tunicas  in- 
crassatae  videntur,  intestini  lumen  sic  contrahentes. 
Tunica  villosa  nonnullis  in  locis  abrasa  tan  turn, 
aliis  vero  exulcerata,  gangraenosa  ; hepar  multis 
in  exemplis  vitiatur,  textura  remollita,  intusque 
magnas  caveas  pure  impletas,  in  parenchymate 
ostendens. 

Morbida  haec  signa  in  hepate  adeo  saepe  in  re- 
gionibus  tropicis  cum  Dysenteria  conjuncta  sunt, 
etsi  nullis  indiciis  externis  indicata,  vivo  asgro,  ut 
multis  jecinoris  inflammatio  ‘ fons  et  origo  mali  ’ 
visa  fuerit. 

Glandulae  quoque  mesentericae  induratae  ac  sup- 
puratas  repertae  sunt.  Urinas  vesica  quasi  semper 
morbosa  est  *. 


* Bamfield,  Ballingall,  &c. 

DE  CAUSIS  DYSENTERIC. 


Quae  corpus  liuic  malo  opportunum  praebere 
putantur,  haec  suut ; mora  diutina  in  regione  cali- 
da,  excessus  cibi  potusque,  status  abnormis  alvi 
pr^gressus,  jecoris  morbi,  quaecunque  perspiratio- 
nem  cutis  inliibere  tendunt,  ut  ingentes  aeris  vi- 
cissitudines,  maxim e a calore  ad  frigus,  comitante 
humore,  pedes  madidi,  vestes  uvidae,  aliaque  hu- 
jusmodi  signa. 

Contagiosam  esse  dysenteriam  multi  et  illustres 
medici  putabant.  Hodie  tamen  plerique  minus 
credunt,  eosque  falsa  specie  febris  comitantis,  quee 
fere  Typhus  est,  deceptos  existimant. 


DE  VERA  INDOLE  VEL  CAUSA  PROXIMA 
HUJUS  MORBI, 

Plurimae  extiterunt  sententiae.  Cullenus  “ con- 
strictionem  coli  praeter  naturam”  accusat,  cui  ta- 
men pauci  recentiorum  assentiuntur ; plerique 
enim  simplicem  membranae  internae  inflammatio- 

nem  esse  censent.  Hanc  vero  sententiam  efFectum 
cum  causis  mali  miscere,  obtestatur  vir  Doctissi- 
mus  Jacobus  Johnson,  llle  enim  vasa  secernen- 
tia  cutis  hepatisque  constringi,  deinde  sanguinem 
in  partes  internas  dirigi,  itaque  systematis  venaepor- 
tarum  plenitudinem  nimiam  fieri,  contendit ; hanc 
denique  plenitudinem,  in  homine  proclivi,  dysen- 
teriam  cum  omnibus  signis  inflammatoriis  sub- 
sequentibus  generare  * ; (Gregorius  medicinse 
hie  Professor  constrictionem  ac  inflammationem 
una  intestinum  dysenteria  afficere  credidit) ; sed 
Johnsonus  porro  docet,  eandem  causam  modo 
hepatitidem,  modo  choleram,  modo  diarrhoeam 
biliosam,  modo  dysenteriam  gignere,  prout  seger 
alii  praa  aliis  magis  dispositus  existat. 

Hinc  duos  ex  his  morbis  ssepe  conjunctos  in 
eodem  homine  videmus ; verbi  causa,  Hepatiti- 
dem cum  Dysenteria  in  regionibus  calidis.  Inter 
hos  quidem  morbos  nulli  satis  accurati  limites  in- 
terponi  possuntf.  Si  per  causam  proximam  in- 
telligitur  prima  actio  morbosa  quam  causa  exter- 
na excitavit,  (maximeque  si  haac,  ut  fere  fit,  per- 


* Johnson  on  Tropical  Climates, 
t Notes  from  Thomson’s  Lectures. 

spiratio  suppressa  fuerit),  tunc  Dris  Johnson 
sententiam,  utpote  vero  proximam,  caeteris  ante- 
fero.  Eandem  autem  curationem  indicat;  nam 
inflammationem  citisshne  superinducere  creditur, 
quae  secundum  alias  quoque  notiones  de  morbi 
natura  praecipue  respici  debet. 


DE  DYSENTERIC  DIAGNOSI. 

Morbis  quibuscum  JDysenteria  confundi  potest, 
hi  sunt ; Cholera  morbus,  Diarrhoea  biliosa,  En- 
teritis (erythematica?),  Haemorrliois;  a quibus  vero 
omnibus  facile  internoscitur,  dejectionibus  stercore 
vero  carentibus,  sanguineisque,  neque  minus  eo- 
rum  signorum  absentia,  quae  naturam  singulis  his 
morbis  propriam  constituant. 

DE  PROGNOSI. 

Praesagium  medici  de  Dysenteria  nec  semper 
nec  ubique  idem  est.  Inter  milites,  nautasque,  in 
regionibus  calidis,  maxime  in  locis  paludosis,  vel 
tempestatibus  pluviosis,  valde  lethalis  hie  morbus 


DE  DYSENTERIA. 


11 


esse  solet.  Qui  autem  coelo  sub  mitiore  segres- 
cunt,  commodisque  vitae  medicinaeque  frui  pos- 
sunt,  multo  minus  periclitantur.  Quinetiam  aliis 
pyrexiis  comparata,  boni  omnino  ominis  talibus 
pronunciari  potest.  In  universum,  denique,  gra- 
via  signa  gravem  morbum  indicant,  mitia  mitem. 


DE  CURATIONE. 

Medendi  consilia  in  hoc  morbo  suadent, 

1 mo,  Actionem  vasorum  cutis  jecorisque  sanam 
restituere. 

%do,  Plenitudinem  systematis  venae  portarum 
tollere. 

3 tio,  Inflammationem  intestinorum  extinguere. 

4 to,  Stercora  naturalia  ut  ejiciantur  efficere. 

5to,  Signa  quaeque  mali,  ut  cxoriuntur,  miti- 
gare. 

Sanguinis  dctractio,  mature  adhibita,  conges- 
tionem  Venae  Portarum  resolvendo,  ideoque  aequi- 
librium  sanguinis  circulantis  nunc  perversum, 
maxime  prodest  restituendo.  Si  actio  inflamma- 

toria  nondum  plane  inceperit,  morbum  quidem 
semper  mitigabit,  aliquando  penitus  opprimet. 

Secundo  autem  stadio  nunquam  omitti  debet ; 
imo  pro  signorum  febrisque  comitis  violentia  re- 
petenda  est ; respectu  simul  aetatis,  sexus,  habitus 
corporis  aegroti,  habito. 

Minime  tamen  dubium  est,  mitem  Dysenteriae 
formam  aliis  remediis,  et  sine  sanguinis  missione, 
curari  posse  ; sed  hisce  etiam  in  exemplis  protinus 
ab  initio  mediocris  detractio  nullo  modo  nocere 
potest.  Tuta  igitur  haec  semper  existimanda  est. 
Hirudines  ventri  admotae  in  exemplis  mitioribus 
utilissimag  sunt,  utpote  quibus  inflammatio  non 
vehemens  sit,  talibus  quidem  saepe  ipsa  missione 
generali  melius  accommodatas  videntur.  Non 
defecerunt,  qui  has  ano  aegrotantis  admoveri  sua- 
dent,  maxime  apud  Gallos. 

Purgantia  quoque  remedium  constituunt  in 
Dysenteria  laudatissimum.  Cullenus  docet, 
“ laxantia  quaecunque  stercora  naturalia  excerni 
cogant,  ideoque  signorum  remissionem  pragstent, 
curationi  sufficere  ; sed  si  leniora  hujusmodi  me- 
dicamenta  eadem  dejicere  minus  valuerint,  turn 
purgans  aliquod  potentius  adhibendum  esse.”  Ta- 
bs licentia,  tanto  viro  concessa,  cum  theoria  de 

scybalis  expellendis,  fortasse  causa  fuerit,  cur 
multi  postea  acl  acerrima  drastica  male  confuge- 
rint,  quse  quidem  non  vehementer  nocere  non  po- 
tuerunt ; hodie  quidem  ex  purgantibus,  nulla  nisi 
mitissima  exhibentur.  Hujusmodi  sunt  oleum 
ricini,  solutiones  salinae  cum  tinctura  opii  instil- 
lata,  submurias  hydrargyri.  Ex  his  oleum  ricini 
commodissimum  est ; lene  enim,  atque  plerumque 
satis  certum,  efficax,  celereque.  Si  quando  autem 
purgante  acriore  opus  sit,  paucula  calomelanos 
grana  una  prseberi  possunt. 

Enemata  a multis  summopere  laudantur,  alii 
objiciunt.  Hoc  medendi  genus  pudico  semper 
aegro  ingratum  est,  atque  in  Dysenteria  minus 
utile  videtur  quam  in  plerisque  aliis  morbis. 
Quum  tamen  danda  sunt  enemata  mitia,  blanda, 
anodyna,  exigua  demum  esse  debent.  Ad  tenes- 
mum  sedandam,  gleba  opii  manu  mollita,  atque 
in  anum  demissa ; fomenta  tepida,  saepe  prosunt, 
atque  nunquam  non  asgro  magis  grata  sunt,  quam 
enemata.  Haec  enim  molestiam  aliquam  semper 
gignunt,  nec,  nisi  raro,  satis  diu  retinentur  ut 
utilia  esse  possint. 

Vomitorici  raro  usurpantur.  “ Vomitoria,”  ver- 
ba Culleni  sunt,  “praacipua  remedia  a nonnul- 

lis  existimata  sunt,  et  initio  utilia  esse  possunt, 
ut  ventriculum  simul  febremque  levantia ; ssepius 
autem  repetere  haud  opus  est,  nec  nisi  alvum 
moveant,  juvare  multum  videntur.” 

Sudorijica  utilissima  in  Dysenteria  sunt.  Pul- 
vis  Antimonialis  et  Ipecacuana  maxime  exhiben- 
tur  ; sed  recte,  quodvis  nec  irritans  hujusmodi  me- 
dicamentum  idoneum  est.  Ipecacuana  plerumque 
caeteris  praelata  est,  utpote  quae  magis  certa  sit  cita- 
que,  nec  non  antiqua  in  hoc  morbo  fama  Celebris. 

Ipecacuana  plerumque  opio  conjuncta  datur, 
qualis  in  pulvere  Ipecacuanae  composito  existit, 
forma  utique  praestantissima.  Diluentia  mitia 
blandaque  eodem  tempore  exhiberi  debent,  per 
totum  morbi  curriculum  continuanda,  magna  cura 
habita,  ne  ab  iis-nimis  abrupte  desistatur. 

Balneum  calidum  perutile  est,  sudorem  pro- 
mo vet,  dolorem  minuit,  somnum  conciliat ; neque 
tamen  semper  commodum  est ; aqua  calida  abdo- 
mini,  vesicis,  vel  vasi  ad  rem  facto  admota  saepe 
bene  substituitur.  Vas  quidem  liocce  (“  Belly - 
pan"’  Anglice  dictum)  nunquam  deessc  debet,  mo- 
do  semihoris  singulis  removeatur. 


Epispcistica. — Quibuscunque  ventris  dolores 


DE  DYSENTERIA. 


15 


sanguinis  missione,  hirudinibus,  vel  fomentis  so- 
piti  non  fuerunt,  Epispastica  admoveri  debent. 
Prout  opus  sit  repetantur  ; ab  his  tamen  vesicae 
urinae  affectus  aliquando  deterret,  quem  tamen 
diluentibus  copiosis  removere  oportet.  Illud  uti- 
que  incommodi  habet  usus  Epispasticorum  ma- 
turior,  ut,  quis  status  partium  internarum  sit, 
premendo  nullo  modo  discere  possis.  dEgrum  quo- 
que  molestissime  habent,  dum  alvum  exonerat : 
si  quidem  omitti  possunt,  nequaquam  adhiberi 
debent. 

Hydrcir gyrus. — Hie,  etsi  postremo  loco  con- 
sideratus,  haud  minimi  momenti  est.  Multi  qui- 
dem promts  necessarium  putant;  alii  tantum 
hepate  simul  affecto  praecipiunt : sed  cum  hepar 
saepe  afficiatur,  nec  id  ulla  indicent  signa,  prae- 
sertim  in  regionibus  calidis,  hydrargyrus  in  tali- 
bus  nunquam  tuto  omittitur.  Sub  coelo  etiam 
nostro  forsan  saepius  usurpari  debet,  reliquias  in- 
flammationis  post  sanguinem  missum  restantes, 
ni  fallor,  discussurus.  Sanguinis  vero  missio 
ante  Hydrargyrum,  duobus  modis  utilis  esse  po- 
test. Domat  euim  actionem  illam  vehementem 
inflammatoriam  cuicunque  nullo  modo  hydrargy- 

rus  bene  convenire  potest,  atque  conditione  turn 
turgida  vasorum  corporis  imminuta,  absorptio- 
nem,  ideoque  actionem  hydrargyri  in  corpus,  ef- 
fectu  faciliorem  reddit.  Notum  est,  quum  pri- 
mum  irritatio  hydrargyri,  in  plerisque  apparet, 
morbum  illico  decedere  solere,;  hydrargyrus  sse- 
pissime  ut  medicamentum  purgans  exhibetur. 
Quem  in  finem  submurias  hydrargyri  maxime 
prsescribitur. 


DE  CIBO  POTUQUE. 

Per  totum  dysenteriae  progressum  cibo  potui- 
que  attendere  quam  maxime  necessarium  est.  In 
stadio  acuto,  lenia  ac  nutrientia  diluentia  tarn 
pro  cibo  quam  potu  administranda  sunt,  veluti, 
aqua  “ congee ” dicta,  Marantae  arundinaceas  de- 
coctum,  Sago,  saccliaro  dulce  factum,  lacteque 
cocto  delectum.  Sic  autem  praecipi  debet,  ut  ni- 
hil frigidum,  sive  cibus  sive  potus  sit,  una  in  ven- 
triculum  recipiatur. 

Convalescentibus,  praeter  supra  dicta,  gelata 
animalia,  tonica  qu®  minus  stimulant,  ut  Colom- 

ba,  Quassia,  ant  Lichen  Islamlicus,  in  forma  de- 
cocti  adhiberi  debent. 

Sed  ad  vinum  cibumque  animalem  aeger  cau- 
tissime  redire  debet.  Ex  hac  curationis  parte 
neglecta,  recidivae  saapissime  observantiir. 

Pannus  laneus  ad  cutem,  indusii  forma,  geri 
debet ; atque  aegro  modica  exercitatio  sub  pleno 
Jove,  sed  sicco  simul  et  calido,  simul  atque  valetu- 
do  ferre  possit,  permittenda  est. 


FINIS. 


